Geldwassery van miljoene by KSB-sending net 'puntjie van ysberg' | Maroela Media
Bewerings dat sommige leiers van KwaSizabantu (KSB), 'n sendingorganisasie in Kranskop in KwaZulu-Natal, by geldwassery van ongeveer R136 miljoen betrokke is, is glo net die puntjie van die ysberg.
'n Ondersoek het glo bewyse aan die lig gebring dat dié geld tussen 2015 en Desember verlede jaar by KSB gesteel is. Daar is ook aanduidings dat die bedrag selfs hoër kan wees.
KSB in KwaZulu-Natal staan bekend as 'n vrywillige diensverskaffer wat op Bybelse beginsels gegrond is en as 'n openbare voordeelorganisasie (PBO) geregistreer is. Mense wat na die sendingstasie kom, kan by selfsorg-projekte betrokke raak. Dit sluit onder meer 'n boerdery, 'n pottebakkery, 'n konfytfabriek en verpleegdiens in. Daar is ook opleidingsfasiliteite soos 'n skool, onderwyskollege en 'n skool vir volwasse opleiding. Die sendingstasie kan meer as 7 000 mense huisves. Konferensies vir predikante word ook van tyd tot tyd op die terrein aangebied.
KSB het glo in 'n poging om die diefstal van hul ouditeure te versteek 'n leningsrekening geopen in die naam van Thofozi Dube. Lydia Thofozi Dube is 'n senior trustee van KSB en 'n groot vertroueling van Erlo Stegen, stigter en leier van die KSB-sending.
Die begunstigde se naam, Thofozi Dube, is later na dié van 'n ene "Moses Ndlela" verander. Daar is egter geen rekord van só 'n mens by KSB nie. Die ondersoek het gewys Ndlela se regte naam is glo Canaan Ndlovu. Hý voer aan hy het onder direkte opdrag van Dube opgetree om Stegen en KSB te bedrieg.
Peet Botha, 'n voormalige prediker by KSB wat in Januarie vanjaar ná 32 jaar die sendingstasie verlaat het, het aan Maroela Media gesê dat KSB-takke in Europa alle bande met KSB in KwaZulu-Natal verbreek het. Hy sê die takke het heeltemal weggebreek van KSB en het selfs hulle name, wat voorheen ook KwaSizabantu geheet het, verander.
Maroela Media het KSB verlede week telefonies om kommentaar genader en is versoek om geskrewe vrae te stuur. Geen terugvoer is tot dusver gekry nie.
Waar gaan dit eindig ??
Is die lugfoto nie die van Nkandla nie. Of is dit dieselfde argitek.
Agterdog word net groter en vertoue al minder!!Pasop vir godsdienstige mense, -plekke en -organisasies- maak plek vir n lewende verhouding!